Diari Oficial de la Generalitat Valenciana


Sumari del DOGV 3262, del 11-06-1998 (1998/4183)

ACORD de 23 d'abril de 1998 de la Comissió Territorial d'Urbanisme de Castelló, relatiu a la modificació del Pla General de Benicàssim, sobre reparació de deficiències en canvi de qualificació d'educativocultural (EC) i eixample (EIX) a servei public (SP).
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3262

Data del DOGV
:   11-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/4183


Data del document
:   23-04-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 d'abril de 1998 de la Comissió Territorial d'Urbanisme de Castelló, relatiu a la modificació del Pla General de Benicàssim, sobre reparació de deficiències en canvi de qualificació d'educativocultural (EC) i eixample (EIX) a servei public (SP). [1998/4183]
  
Vist l'expedient de referència 940519, del qual resulten els següents
  
Antecedents
  
Primer
  
La Comissió Territorial d'Urbanisme de Castelló, en sessió celebrada el 28 de setembre de 1995, va adoptar entre altres, el següent acord:
  
«Suspendre la tramitació de la modificació relativa al canvi de qualificació al carrer del Mestre Segarra cantó carrer de l'Estatut d'EC i EIX a SP, i atorgar un termini d'audiència de quinze dies en l'expedient tant a l'Ajuntament de Benicàssim com a la Conselleria de Cultura, Educació i Ciència de manera que presenten una solució que satisfaça els interessos d'ambdues administracions».
  
Segon
  
Amb posterioritat i en data 2 de novembre de 1995, el director territorial de la Conselleria de Cultura i Educació va emetre un informe en el sentit de no ser favorable la modificació plantejada en relació al canvi de qualificació, i plantejava una possible solució en la qual es tractava de resoldre els interessos d'ambdues administracions.
  
Transcorregut àmpliament el termini per a aportar la documentació corregida, es va requerir, en data 12 de juny de 1997, l'Ajuntament perquè així ho fera, per la qual cosa en data 10 de febrer de 1998 l'Ajuntament va remetre un escrit justificatiu de la solució adoptada, i en data 9 de març de 1998 el director territorial de la Conselleria de Cultura, Educació i Ciència va remetre un informe favorable en què comunica que no existeix cap inconvenient al canvi de qualificació proposat.
  
Fonaments de dret
  
Primer
  
L'informe municipal fa referència a la desafecció de l'ús escolar ja efectiva per Resolució del director territorial de la Conselleria de Cultura, Educació i Ciència de data 29 de novembre de 1991. A més assenyala que el Pla General preveu altres ubicacions per a centres educativoculturals i de serveis públics compatibles amb l'escolar.
  
Per altra part l'informe del director territorial de 9 de març assenyala el mateix aspecte relatiu a l'efectiva desafecció per Resolució de 29 de novembre de 1991, i abunda en el sentit de no tenir cap inconvenient a què es produesca el canvi de qualificació proposat.
  
Per tot això sembla que han quedat remoguts els obstacles que impedien l'aprovació definitiva de la modificació, tenint en compte que s'ha assolit el consens en els interessos d'ambdues administracions.
  
Segon
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en relació amb el Reglament orgànic d'aquesta Conselleria, aprovat pel Decret 32/1998, de 31 de març, en aquest cas, el sotssecretari d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que antecedeix, a proposta del sotssecretari d'Urbanisme i Ordenació Territorial i vist el dictamen de la Comissió Informativa, la Comissió Territorial d'Urbanisme en sessió de 23 d'abril de 1998 acorda aprovar definitivament la modificació puntual del Pla General de Benicàssim relativa al canvi de qualificació al carrer del Mestre Segarra cantó carrer de l'Estatut d'EC i EIX a SP.
  
Contra l'anterior acord, que no posa fi a la via administrativa, es pot interposar recurs ordinari davant el conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que s'estime procedent.
  
Castelló de la Plana, 23 d'abril de 1998.- El secretari de la Comissió Territorial d'Urbanisme: Fernando Renau Faubell